St. Nikolai (fregatti)

Svjatoi Nikolai () oli Venäjän keisarikunnan laivaston  soutufregatti, joka upposi 9. heinäkuuta 1790 Kustaan sodassa Ruotsinsalmen toisessa taistelussa ruotsalaisia vastaan.Lappalainen 2011, s. 185. Hylky löytyi 1948, jonka jälkeen sitä on tutkittu laajasti ja sieltä on nostettu runsaasti esineistöä. Hylky kuuluu arvokkaimpaan hylkyluokkaan ja on 1976 suojeltu muinaismuistolain perusteella. Sen ympärillä on suoja-alue, jolla sukeltaminen on luvanvaraista.Museovirasto – Kulttuuriympäristön palveluikkuna: St. Nikolai Luettu 15.7.2020.

 Valmistus 
Alus rakennettiin Kronstadtin telakalla talven 1789–1790 aikana. Se kuului viiden aluksen sarjaan, joka rakennettiin Ruotsinsalmen ensimmäisessä taistelussa vallatun Ruotsin laivaston saaristofregatti HMS Björn Järnsidan mallin mukaan. Alus laskettiin vesille 23. huhtikuuta 1790.St Nikolain myöhemmät vaiheet 2014, s. 12. Alus oli tyypiltään soutufregatti, joten se oli purjeiden lisäksi varustettu yhdeksällä airoparilla.Tredrea & Sozaev 2010, s. 177.

Sarjan muut samaan aikaan rakennetut alukset olivat Jekaterina, Maria, Aleksandr ja Konstantin, jotka jäivät ruotsalaisten saaliiksi tai tuhoutuivat Ruotsinsalmen toisessa taistelussa. Samoilla tyyppipiirustuksilla rakennettiin kaikkiaan 18 soutufregattia.

 Palvelus 
Kustaan III:n sodan kolmantena sotakesänä Ruotsin ja Venäjän saaristolaivastot kohtasivat 9. heinäkuuta 1790 Ruotsinsalmen toisessa meritaistelussa, jossa Ruotsi sai murskavoiton. Taisteluun Venäjän linjan keskustassa osallistunut Svjatoi Nikolai upposi illalla kello 18.30 ruotsalaisten tykkitulesta saamiensa osumien seurauksena. Alus kaatui ensin kyljelleen, kellui hetken ja upposi sitten nopeasti vieden mukanaan suurimman osan miehistöstä. Aluksen päällikkö ei suostunut poistumaan alukseltaan ja hukkui aluksensa mukana. Ainoastaan kaksitoista miehistönjäsentä pelastui.

On mahdollista, että alukselta pelastettiin jonkin verran yläkannella olleita tykkejä Kustaan sodan jälkeisinä vuosina 1790-luvulla yksinkertaisten sukelluskellojen avulla. Vähitellen aluksen uppoamispaikka kuitenkin unohtui.St Nikolain myöhemmät vaiheet 2014, s. 14.

 Hylky 
Hylky löydettiin 1948 väylätöiden yhteydessä noin 17 metrin syvyydestä. Sukeltaja Karl Reijasto sai tehtäväkseen selvittää, mikä väylällä ollut este oli. Suuren sotalaivan, jonka kannella oli yhä tykkejä lavetteineen, löytyminen herätti aikanaan suurta huomiota. Julkisuudessa vaadittiin myös hylyn säilyttämistä ja taustan selvittämistä, mutta meriarkeologia oli Suomessa vielä kehittymätöntä. Tärkeän laivaväylän keskellä ollut hylky oli este laivaliikenteelle, ja Reijasto määrättiin madaltamaan hylkyä raivaamalla pois ylimmät kansirakenteet. Hän purki peräkannen ja siivosi keulapakan. Mastot poistettiin. Kannella olleet 27 tykkiä nostettiin.St Nikolain myöhemmät vaiheet 2014, s. 15–16, 18.

Vuonna 1949 Kotkassa kuitenkin päätettiin, että hylky olisi nostettava. Valtioneuvosto asetti tammikuussa 1950 komitean selvittämään nostomahdollisuuksia. Komitean lausunto valmistui marraskuussa 1951. Siinä todettiin, että nostettaessa hylky todennäköisesti hajoaisi kappaleiksi ja konservointikulut olisivat mittavat. Lausuntossa suositeltiin, että alusta ei nostettaisi valtion varoilla, vaan jätettäisiin paikoilleen. Esineistön ja helposti irrotettavien osien nostamista voitiin kuitenkin jatkaa Kymenlaakson museoseuran toimesta mikäli Muinaistieteellinen toimikunta siihen antaisi luvan.St Nikolain myöhemmät vaiheet 2014, s. 22. 

Komitean lausunnosta huolimatta Kotkassa jatkettiin noston suunnittelua, koska hylky haluttiin nostaa tai ainakin siirtää pois hankalalta laivaväylältä. Tavoitteena oli kehittää hylystä kaupungille matkailunähtävyys. Kesällä 1952 nostoon tarjoutuikin tilaisuus, kun saksalainen yritys oli Kotkan satamassa raivaamassa satamaan jatkosodan aikana upotettua ilmatorjunta-alus Niobea. Kaupunki teki sukellusyrityksen kanssa sopimuksen hylyn nostamisesta ja siirtämisestä turvaan Varissaaren rantavesiin. Nostoyritys kuitenkin epäonnistui pahasti ja aluksen keulapieli repesi. Suunnitelmat aluksen nostamisesta tai siirtämisestä kokonaisena kariutuivat tähän yritykseen.St Nikolain myöhemmät vaiheet 2014, s. 22–23. Hylyn tutkimista ja rakenneosien ja esineiden nostoa kuitenkin jatkettiin 1950-luvulla.St Nikolain myöhemmät vaiheet 2014, s. 24, 26.

 Meriarkeologiset tutkimukset 
Ensimmäiset varsinaiset tieteelliset meriarkeologiset tutkimukset hylyllä järjestettiin vuonna 1961. Tutkimusleiriä vetivät diplomi-insinööri Ora Patoharju ja toimittaja Erkki Koivusalo. Hylkyä tutkittiin nyt ensimmäisen kerran järjestelmällisesti jakamalla se köysien avulla ruutuihin, joiden pohjalta voitiin laatia rekonstruktiopiirustuksia. Leirin aikana hylystä nostettiin myös runsaasti esineistöä.St Nikolain myöhemmät vaiheet 2014, s. 26. Tutkimuksia jatkettiin myös vuosina 1962 ja 1963.St Nikolain myöhemmät vaiheet 2014, s. 27, 30.

Vuonna 1967 hylyssä tehtiin tarkastussukelluksia, jolloin sen huomattiin merkittävästi hajonneen muutaman edellisen vuoden aikana. Seuraavana kesänä pyrittiinkin tekemään pelastuskaivauksia ja -nostoja suurimmassa vaarassa olevalle esineistölle ja -rakenneosille.St Nikolain myöhemmät vaiheet 2014, s. 230. Vuosina 1972 ja 1973 tutkimuksia ja nostoja jatkettiin Merihistoriallisen toimiston johdolla. Tutkimuksia tehtiin myös kesällä 1975.St Nikolain myöhemmät vaiheet 2014, s. 31–32. Hylky tunnistettiin 1970-luvun puolivälissä Ruotsin sota-arkistosta löytyneen taistelukartan avulla venäläiseksi soutufregatti Svjatoi Nikolaiksi (Sankt Nikolai).Hylyt.net: Sankt Nikolai Luettu 15.7.2020.

Hylyn tutkimuksia jatkettiin 1980-luvulla. Sukellusleirejä jäjetettiin vuosina 1983, 1984 ja 1985, joista viimeksi mainittu oli ensimmäinen kansainvälinen leiri, johon osallistui tutkijoita Puolasta. Vuonna 1986 sukellusleirillä oli tutkijoita Yhdysvalloista, Isosta-Britanniasta ja Ruotsista.St Nikolain myöhemmät vaiheet 2014, s. 23–35. Sukelluksia tehtiin myös vuonna 1987.St Nikolain myöhemmät vaiheet 2014, s. 38.

1980-luvun jälkeen hylyllä ei ole tehty kaivauksia.St Nikolain myöhemmät vaiheet 2014, s. 67. Hylyllä tehtyjen viistokaikuluotausten ja tarkastussukellusten perusteella tiedetään, että hylky on osoittain romahtanut ja sen kunto muutoinkin suuresti huonontunut.St Nikolain myöhemmät vaiheet 2014, s. 68.

 Esineistö ja rakenneosat 
Svjatoi Nikolaista on vuosikymmenten aikana nostettu tuhansia esineitä ja laivan rakenneosia. Esineistö sisältää muun muassa tykkejä, käsiaseiden osia, erilaisia astioita ja pulloja, navigointivälineitä, nappeja, solkia, univormujen jäänteitä, matkaikoneita ja köysiä.St Nikolain myöhemmät vaiheet 2014, s. 18–19, 26, 31–32, 36, 46. Lukuisten erilaisten rakenneosion jokoussa on muun muassa laivan keulakuva, koristeosia, plokeja ja ankkuripeli.St Nikolain myöhemmät vaiheet 2014, s. 24, 30–31, 36.

Hylystä on nostettu myös ihmisen luita. Vuonna 1975 osa nostetuista luista haudattiin Kotkan Pyhän Nikolauksen kirkon viereiselle vanhalle hautausmaalle ja paikalla paljastettiin muistomerkki.St Nikolain myöhemmät vaiheet 2014, s. 32, 37.

Hylystä nostetut esineet ovat Suomen merimuseon ja Kymenlaakson museon kokoelmissa. Esineistöä ja hylyn rakenneosia on runsaasti näytteillä Merikeskus Vellamossa vuonna 2020 avautuneessa Kohtalona Ruotsinsalmi -näyttelyssä.Kohtalona Ruotsinsalmi: hylyt Luettu 15.7.2020.Yle 16.7.2020: 400 miestä kuoli, koska laivan kovapäinen päällikkö ei suostunut antautumaan – satoja vuosia sitten uponneet tavarat yhä hämmästyttävässä kunnossa Luettu 17.7.2020. Hylyn rakenneosia ja tykkejä on lisäksi esillä Kotkan edustan Varissaaressa.Kotka–Haminan-seutu: Varissaari Luettu 15.7.2020.

 Lähteet 

 St Nikolain myöhemmät vaiheet. Hylkytutkimuksen alkuvaiheita Suomessa. Toim. Antti Saarnio. Sukeltaja-Kilta ry, Helsinki 2014.

 Hylyt.net

 Viitteet 

 Aiheesta muualla 
 Museovirasto – Kulttuuriympäristön palveluikkuna: St. Nikolai
 Suomen merimuseon Historia eläväksi digitaalisella tarinankerronnalla -projektissa 3D-mallinnettu Svjatoi Nikolai purjeet auki sekä Svjatoi Nikolai purjeet kiinni.

Luokka:Itämeren hylyt
Luokka:Venäjän keisarikunnan laivaston sotalaivat
Luokka:Kotkan historia